Les ones gravitatòries arriben a l’IES Vicent Andrés Estellés de Burjassot
2025-07-24

L’IES Vicent Andrés Estellés de Burjassot ha tingut en aquests dies una visita molt especial, la de José Antonio Font Rueda, director del Departament d’Astronomia i Astrofísica de la Universitat de València i membre de la Xarxa Temàtica d’Ones Gravitacionals espanyola que va oferir a la comunitat educativa del centre una xerrada divulgativa.

Amb José Antonio arribaven les ones gravitatòries a l’IES burjassoter en una activitat en la qual han participat més de 100 persones, entre pares i mares, membres de l’AMPA, alumnat, estudiants dels graus de matemàtiques i físiques i el professorat del centre que van omplir de gom a gom el seu saló d’actes.

Professor i investigador de Castelló, mundialment reconegut en el seu àmbit, José Antonio “va oferir una xerrada divulgativa, però no eximeix de rigor i altura científica explicant en primícia a tots els assistents que hi ha hagut almenys deu deteccions més d’ones gravitatòries. Ens va explicar què són, com s’han detectat i la seua importància en l’estudi de l’univers”, tal com han informat fonts del centre. En acabar la xerrada, els presents van poder realitzar diferents preguntes al ponent.

Aquesta activitat ha sigut organitzada pel Departament de Matemàtiques de l’IES Vicent Andrés Estellés de Burjassot que agraeix, amb la resta del centre, el temps dedicat per José Antonio per a formar i informar a l’alumnat.